Source: http://docplayer.fi/383636-Mita-mielta-mita-mielta-lasten-osallisuus-lastensuojelun-kehittamisessa-mikko-oranen.html
Timestamp: 2018-06-21 20:04:05+00:00
Document Index: 22392793

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ']

Mitä mieltä? Mitä mieltä! Lasten osallisuus lastensuojelun kehittämisessä Mikko Oranen - PDF
Download "Mitä mieltä? Mitä mieltä! Lasten osallisuus lastensuojelun kehittämisessä Mikko Oranen"
1 Mitä mieltä? Mitä mieltä! Lasten osallisuus lastensuojelun kehittämisessä Mikko Oranen Sosiaali- ja terveysministeriön Lastensuojelun kehittämisohjelman osaraportti. Raportti on tarkistettu versio Lastensuojelun kehittämisohjelmassa ilmestyneestä verkkojulkaisusta. Ensi- ja turvakotien liitto ry Helsinki 2008
2 Ensi- ja turvakotien liiton raportti 7 Taitto: Timo Jaakola Paino: Multiprint 2008 ISBN ISSN
3 Sisällys Lukijalle... 5 Osallisuuden oikeutus... 7 Lastensuojelun kehittämisohjelma... 8 Mitä osallisuus on? Seitsemän näkökulmaa lasten osallisuuteen Lähestymistavat lastensuojelun näkökulmasta Mitä hyötyä osallisuudesta on? Hankkeen toteuttaminen Tavoitteet Resurssit Kohderyhmä Menetelmät Lasten ja nuorten tavoittaminen Aineisto Aineiston käsittely ja analysointi Tulokset keskustelujen kuvaus Keskustelujen kulku Keskustelut kokemuksena Tarinoiden luonnehdintaa Ryhmä keskustelun kontekstina Tytöt ja pojat Lapset ja nuoret Hyvän työn aineksia Osallisuudesta lastensuojelun kehittämisessä Ryhmä osallistumisen väylänä Osallisuus ja eettiset kysymykset Rakenteet ja velvoitteet Mitä mieltä? Lähteet Liitteet Tiivistelmä... 56
5 Lukijalle Lapset ja nuoret, jotka ovat olleet lastensuojelun asiakkaita, ovat lastensuojelun palveluiden kehittämisen parhaita asiantuntijoita. Tämä raportti on syntynyt Lastensuojelun kehittämisohjelman ( ) toteuttajien oivalluksesta, että lastensuojelun lapsilla ei ole ohjelman aikana ollut mahdollisuutta eikä rakenteita tulla kuulluiksi. Monet lait ja sopimukset velvoittavat viranomaiset ja palvelujen järjestäjät kuulemaan lapsia ja nuoria sekä mahdollistamaan heidän osallisuutensa niin itseään koskevissa asioissa kuin suunnittelussa ja päätöksenteossa. Lapsen oikeuksien yleissopimukseen liittyy neljä keskeistä yleisperiaatetta: syrjinnän kielto, lapsen edun ensisijaisuus, oikeus elämään, henkiinjäämiseen ja kehittymiseen sekä velvoite ottaa huomioon lapsen näkemys hänen ikänsä ja kehitystasonsa mukaisesti. Ensi- ja turvakotien liitto on kehittänyt työtään näiden sopimusten viitoittamalla tiellä jo kymmenen vuoden ajan. Erityisen keskeinen on ollut Lapsen aika -projekti, joka nosti lapsen näkyväksi asiakkaana. Perustuslakimme kuudennessa pykälässä todetaan, että lapsia on kohdeltava tasa-arvoisesti yksilöinä ja heidän tulee saada vaikuttaa itseään koskeviin asioihin kehitystään vastaavasti. Myös kuntalainsäädäntö, nuorisolaki ja lastensuojelulaki määrittelevät lasten ja nuorten oikeuden osallisuuteen ja velvoittavat lasten ja nuorten kuulemiseen. Osallisuutta voi edistää eri tavoin. Koulujen tehtävä on tukea aktiivisen kansalaisen kasvua ja antaa valmiuksia toimia demokraattisessa yhteiskunnassa. Oppilaat voivat vaikuttaa koulun ja oppilaiden yhteisiin asioihin oppilaskunnassa. Monet järjestöt ja yhdistykset tarjoavat vaikuttamisen kanavia. Valtion eri hankkeissa on ollut tavoitteena luoda uudenlaisia toimintamalleja ja nuoria osallistavia käytäntöjä sekä edistää heidän vaikutusmahdollisuuksiaan kunnissa. Internet tarjoaa mahdollisuuden kertoa mielipide mitä erilaisimmista asioista yhteiskunnassa. Kymmenet tuhannet lapset ja nuoret saavat lastensuojelun avo-, laitos- ja jälkihuoltopalveluita joka vuosi. Jokaisessa kunnassa on lapsia, joiden perheet eivät pysty tukemaan lasten kasvua ja kehittymistä ja joiden elämään yhteiskunta joutuu puuttumaan. Miten näiden lasten ääni kuuluu palveluiden kehittämisessä ja suunnittelussa? Miten he ovat tulleet kuulluiksi, jos ei oteta huomioon lain velvoittamaa kuulemista? Miten he ovat olleet osallisia omaa elämäänsä koskevissa päätöksissä ja niiden toimeenpanossa? Mitä mieltä he ovat lastensuojelusta ja sen toimintatavoista? Ensi- ja turvakotien liitto, osallisena Lastensuojelun kehittämisohjelmassa, haluaa antaa äänen lastensuojelun palveluita saaneille lapsille ja nuorille eri puolilla maata. Lapsille ja nuorille, jotka kysyvät haastattelijalta: Ihan tosissaanko minulta kysyt? Ei enää riitä, että lapsia ja nuoria kohdellaan asiakkaina ja subjekteina, nyt on aika kohdata heidät asiantuntijoina omassa asiassaan ja käyttää heidän näkemyksiä lastensuojelun kehittämisessä laajemmin. Ritva Karinsalo Toimitusjohtaja
7 Osallisuuden oikeutus Mahdollisuus olla osallisena ja mukana asioiden käsittelyssä itselle merkittävissä yhteisöissä on ratkaisevaa ihmisen identiteetin kehittymisen kannalta. Osallistuminen perheen, suvun, oman asuinalueen ja muiden elämänpiiriin kuuluvien yhteisöjen elämään ja toimintaan antaa kasvavalle lapselle mahdollisuuden rakentaa ymmärrystä siitä, kuka minä olen, mihin minä kuulun ja miten minä elän (Bardy, Salmi & Heino 2001, 125). Kyse on siis yhdestä kasvun ja kehityksen perusedellytyksestä. Osallistumisen kautta opitaan olemaan ja elämään yhdessä. Oikeus osallisuuteen on myös yksi Lapsen oikeuksien sopimuksen määrittämistä perusoikeuksista. Lasten huomioiminen tässä suhteessa on nähty niin tärkeäksi, että julkisen vallan käyttäjät on velvoitettu takaamaan lapsille mahdollisuus osallistua ja ilmaista mielipiteensä kaikissa heitä koskevissa asioissa. Lapsen näkemykset on otettava huomioon lapsen iän ja kehitystason mukaisesti (Lapsen oikeuksien sopimus 60/1991, 12. artikla). Koska Suomi on mukana sopimuksessa, myös kansallinen lainsäädäntömme velvoittaa lasten huomioimiseen. Perustuslain (731/1999, 6. ) mukaan lapsia on kohdeltava tasa-arvoisesti yksilöinä ja heidän tulee saada vaikuttaa itseään koskeviin asioihin kehitystään vastaavasti. Lastensuojelulain (683/1983, 7., uusi laki 417/2007, 8. ) mukaan lasten tulee saada osallistua, paitsi itseään koskevien asioiden käsittelyyn, myös palvelujen kehittämiseen. Lapsille ja lapsiperheille tarkoitettujen palveluiden kehittämisessä tulee kiinnittää erityistä huomiota lasten ja nuorten tarpeisiin ja toivomuksiin. Nuorisolain mukaan (72/2006, 8. ) nuorille * tulee järjestää mahdollisuus osallistua nuorisotyötä ja -politiikkaa koskevien asioiden käsittelyyn ja heitä on kuultava nuoria koskevissa asioissa. Lainsäädännön perusteella lasten ja nuorten tulisi saada olla mukana rakentamassa, kehittämässä ja arvioimassa heille tarkoitettuja palveluja. Monilla yhteiskunnan alueilla onkin luotu osallistumiseen käytännön rakenteita. Opetushallituksella on laaja Nuorten osallisuushanke, jonka tarkoituksena on kehittää pysyviä käytäntöjä ja toimintamalleja nuorten osallisuuden edistämiseksi. Viisivuotisessa hankkeessa on mukana kaikkiaan 70 kuntaa. Paikallisissa hankkeissa lasten ja nuorten vaikutusmahdollisuuksien parantaminen on ollut yksi keskeisistä teemoista. Siihen on pyritty nuorisovaltuustojen toimintaa käynnistämällä ja kehittämällä sekä luomalla erilaisia vapaamuotoisempia foorumeja, joissa lapset ja nuoret ovat päässeet vuoropuheluun päätöksentekijöiden kanssa (Vehviläinen 2005, 88). Useissa kunnissa on myös tehty lapsipoliittisia ohjelmia, joissa on linjattu lasten ja nuorten osallisuuden keinoja ja mahdollisuuksia. Valtaosa lapsista asuu kunnissa, joissa tällainen politiikkaohjelma on tehty tai on valmisteilla (Paavola, Rousu & Laiho 2006, 9). Ohjelmien tekemisellä on selvästi ollut vaikutusta nuorten osallistumisen mahdollisuuksiin. Useimmiten osallistumisen väyliä ovat koulu ja edustuksellinen osallistuminen, kuten nuorisoparlamentti tai osallistumisoikeus lautakuntatyöskentelyyn (emt ). (Lasten osallistumisen kehittymisestä Suomessa esim. Kiili Lapsipoliittisten ohjelmien arvioinnista Paavola, Rousu & * Tässä laissa nuorilla tarkoitetaan kaikkia alle 29-vuotiaita ihmisiä. Siinä määritelty osallistumisen oikeus koskee siis myös lapsia. Ensi- ja turvakotien liiton raportti 7 7
8 Laiho 2006). Lainsäädännön tuki lasten osallisuudelle on vahva, ja paljon kehittämistyötä on tehty. Tästä huolimatta lapsiasiavaltuutetun arvion mukaan oikeus osallistumiseen on lapsen oikeuksista heikoimmin tunnettu Suomessa (Lapsiasiavaltuutetun toimintakertomus 2005, 34). Mikä mahtaa olla tilanne lastensuojelun ja sen palvelujen osalta? Mikäli lasten ja nuorten pitäisi saada osallistua niiden asioiden käsittelyyn, jotka koskevat heitä, tämän pitäisi tarkoittaa myös lastensuojelun asiakkaina olevia lapsia ja nuoria. Miten hyvin edustuksellinen osallistuminen tavoittaa heidät? Miten kuormittavissa oloissa elävät lapset ja nuoret tulevat edustetuiksi lapsi- ja nuorisoparlamenteissa? Lastensuojelun suunnitelmallinen kehittäminen kunnissa on selvästi harvinaisempaa kuin yleisten lapsipoliittisten ohjelmien tekeminen. (Paavola, Rousu & Laiho 2006, 29.) Mikäli työn suunnitelmalliselle kehittämiselle, seurannalle ja arvioinnille ei ole rakenteita, on myös lasten osallistuminen hankalaa. Lastensuojelussa oikeutta osallisuuteen on yksittäisten lasten suhteen usein tulkittu juridisesti ja silloinkin kapeasti. Laista on luettu kohta, jossa puhutaan lapsen puhevallasta ja todisteellisesta kuulemisesta päätöksenteon yhteydessä. On ajateltu, että kuulluksi tuleminen on vain 12 vuotta täyttäneiden lasten oikeus. Työkäytännöissä tämä on usein merkinnyt sitä, että 12 vuotta nuorempia lapsia ei ole otettu mukaan työskentelyyn eikä heidän oikeutensa osallisuuteen ole toteutunut. Näin siitä huolimatta, että laki velvoittaa aina selvittämään lapsen mielipiteen ja toivomukset riippumatta lapsen iästä (683/1983, 10. ). Velvoitetta on edelleen vahvistettu tuoreessa lastensuojelulaissa, jossa lapsen osallisuutta on korostettu nimeämällä sille oma luku (417/2007, 4. luku). Tuntemattomampi on ollut jo edellä mainittu, sekä uudesta että vanhasta laista löytyvä, kohta, jonka mukaan lasten ja nuorten äänen tulisi kuulua vaiheessa, jossa uudistuksia suunnitellaan ja työkäytäntöjä kehitetään. Pykälällä ei ole juuri ollut käytännön merkitystä, sillä lapsia ja nuoria on varsin harvoin kuultu lastensuojelun kehittämishankkeita suunniteltaessa tai palvelujen muutosprosesseissa. Lasten tarpeet ovat määrittäneet yleensä aikuiset ammattilaiset: viranhaltijat, tutkijat, kehittäjät ja konsultit. Mukana ovat siis harvoin olleet edes lasten vanhemmat, lapsista itsestään puhumattakaan. Lastensuojelun kehittämisohjelma Lastensuojelun kehittämisohjelma on yksi kansallisen Sosiaalialan kehittämishankkeen (www.sosiaalihanke.fi) yli 20 osahankkeesta. Kehittämisohjelma sijoittuu Lasten ja perheiden palvelujen kehittämisen kokonaisuuteen. Sen tavoitteena on luoda lastensuojelun eri toimijoiden kanssa yhteistyössä ohjelma, joka ohjaa pitkäjänteisesti lastensuojelutyötä. Kehittämishankkeessa on tarkasteltu lastensuojelun prosessin vaiheita, työkäytäntöjä ja kehittämistarpeita kolmessa työryhmässä (alkuarviointi, huostaanotto ja sijaishuolto). Ryhmät ovat kartoittaneet nykytilannetta ja tehneet kehittämisehdotuksia ohjelman loppuosan toimintasuunnitelman pohjaksi. Työkäytäntöjen tarkastelun lisäksi ohjelmassa on paneuduttu lastensuojelun ydinkysymysten ja linjausten hahmottamiseen, kuntien lapsipoliittisten ohjelmien kehittämiseen sekä palvelurakenteiden hahmottamiseen. Kahden viimeisen toimintavuoden aikana ohjelmassa keskitytään esitettyjen kehittämisehdotusten toteuttamiseen ja kehittämistyön jatkuvuuden turvaamiseen ohjelmakauden jälkeen. (Lastensuojelun kehittämisohjelma. Toteuttamissuunnitelma ) 8 Mitä mieltä? Mitä mieltä! Lasten osallisuus lastensuojelun kehittämisessä
9 Lapsilähtöisyys, lasten osallisuuden vahvistaminen, on noussut yhdeksi Lastensuojelun kehittämisohjelman keskeisistä tavoitteista. Se yhdistää kaikkia työkäytäntöjen tarkasteluun paneutuneita ryhmiä ja on tärkeä myös lapsipoliittisten ohjelmien ja palvelurakenteiden tarkastelussa (ks. Jokinen 2006, Känkänen & Laaksonen 2006, Oranen 2006, Rousu 2006). Osallisuus nosti peilin kehittämisohjelman eteen, kun tarkasteltavaksi tuli lasten ja nuorten osallisuus hankkeessa. Ohjelmassa ei ollut rakenteita lasten ja nuorten osallistumiselle eikä osallisuudelle. Asiakkaiden äänen, niin aikuisten kuin lastenkin, ajateltiin kuuluvan välillisesti lähinnä tutkijoiden raporttien ja työryhmien käytännön työtä tekevien jäsenten kautta. Tämä havainto haastoi selvittämään, miten lapset voisivat osallistua valtakunnalliseen poliittiseen ohjelmatyöhön perustuvaan suunnitteluun ja kehittämiseen. Kehittämishankkeeseen päätettiin sisällyttää kokeilu, jossa kuultaisiin lastensuojelun asiakkaina olevien lasten ja nuorten näkemyksiä lastensuojelun toimintatavoista sekä koottaisiin heidän omia kehittämisideoitaan. Samalla voitaisiin kokeilla ja kehittää lasten ja nuorten osallistumisen käytäntöjä. Hanke toteutui ja tämä on sen ensimmäinen * raportti. Mitä osallisuus on? Laajasti ymmärrettynä osallisuus on yhteisöön liittymistä, kuulumista ja siihen vaikuttamista. Osallisuuden rakentuminen on vastavuoroista toimintaa, joka edellyttää yhteisöltä jäsentensä huomioon ottamista ja jäseniltä aktiivista mukaan tulemista. Lapsen oikeuksien sopimuksen näkökulmasta osallisuudessa kyse on lapsikansalaisten ja aikuisten julkisen vallan yhteisöjen välisistä suhteista ja erityisesti lasten mahdollisuuksista vaikuttaa näiden yhteisöjen toimintaan. Vastavuoroisuus on tässäkin suhteessa olennaista: vaikuttaminen ei ole mahdollista, jos ei pääse mukaan asioiden käsittelyyn eikä saa niistä tietoa. Osallisuus koostuu oikeudesta saada tietoa itseä koskevista asioista ja mahdollisuuksista vaikuttaa niihin ilmaisemalla mielipiteensä niistä. Osallistuminen on toimintaa, jossa osallisuus usein konkretisoituu **. Hallinnollis-byrokraattisessa toiminnassa osallisuuden yksi ilmenemismuoto on kuuleminen, joka sisältää oikeuden tietojen saamiseen ja omien näkemysten ilmaisemiseen (Hallintolaki 434/2003, 34., 36. ). Osallisuutta on usein kuvattu porras- tai tikapuumalleilla (ks. esim. Flöjt 2000, 1 3). Pelkistäen mallit voisi tiivistää siten, että alemmilla portailla yksilöllä on vain vähän tai ei lainkaan mahdollisuuksia vaikuttaa ja mitä korkeammalle hän kiipeää, sitä enemmän valtaa hänellä on. Oletus on, että myös yksilön osallisuus lisääntyy samassa suhteessa. Alimmilla portailla osallisuutta on vähän ja korkeammilla paljon. Lasten ja nuorten osalta tarkastellaan yleensä suhdetta aikuisiin ja aikuisten käyttämään valtaan. Osallisuutta tarkastellaan sen funktiona. Mitä enemmän lapset ja nuoret voivat vaikuttaa päätöksiin, sitä enemmän heidän ajatellaan olevan osallisia toiminnassa, jota päätökset kos- * Hankkeen tuloksia on raportoitu myös YM Kaisa-Elina Hotarin pro gradu -työssä (Hotari 2007) ja tullaan raportoimaan valmisteilla olevassa lastensuojelun oppikirjassa (Lastensuojelu kehittämisohjelma). ** Joskus osallistumattomuus, pois jääminen, voi olla vahvaa vaikuttamista. Ensi- ja turvakotien liiton raportti 7 9
10 kevat. Shier (2001) on lisännyt porrasmalliin ulottuvuuden, joka tarkastelee aikuisten valmiuksia, mahdollisuuksia ja velvoitteita suhteessa lasten osallisuuteen (Taulukko 1). Mallissa on viisi porrasta, ja tässäkin alimmalla portaalla on vähäisin osallisuuden aste ja ylimmällä suurin. Ensimmäinen porras on lasten kuunteleminen, toinen lasten tukeminen mielipiteiden ilmaisemisessa, kolmas lasten näkemysten huomioon ottaminen ja neljäs lasten ottaminen mukaan päätöksentekoon. Korkeimmalla viidennellä portaalla lasten kanssa jaetaan valtaa ja vastuuta. Osallisuuden edellytysten arvioinnissa tarkastellaan joka portaalla erikseen sitä, minkälaiset valmiudet (asenteet ja arvot) aikuisilla on suhteessa osallisuuden määrään. Esimerkiksi toisella portaalla keskitytään siihen, miten aikuiset suhtautuvat lasten tukemiseen mielipiteiden ilmaisemisessa. Ovatko aikuiset valmiita auttamaan lapsia, vai odotetaanko lasten selviytyvän itsenäisesti? Vastaavasti tarkastellaan aikuisten mahdollisuuksia auttaa lapsia: onko heillä siihen tarvittavia resursseja ja välineitä? Kolmas kysymys ovat lasten auttamiseen ja tukemiseen velvoittavat rakenteet. Onko olemassa esimerkiksi lainsäädäntöä, joka velvoittaa hankkimaan tulkin maahanmuuttaja - lapselle? Taulukko 1. Osallisuus: valmiudet, mahdollisuudet ja velvoitteet (Shier 2001) VALMIUDET Onko työntekijöillä tarvittavat valmiudet? MAHDOLLISUUDET Onko tämä mahdollista (resurssit, organisaatio, tilat, välineet jne.)? VELVOITTEET Onko rakenteita, jotka velvoittavat tähän (esim. lainsäädäntö, toimintaohjeet, vakiintuneet käytännöt)? 5. Lasten kanssa jaetaan valtaa ja vastuuta Olenko valmis jakamaan valtaa lasten kanssa? Miten lainsäädäntö määrittää työntekijän vastuun rajat? 4. Lapset otetaan mukaan päätöksentekoon Mahdollistavatko organisaatiomme rakenteet lasten ottamisen mukaan päätöksentekoon? Lapsen oikeuksien sopimuksen edellyttämä minimitaso 3. Lasten näkemykset otetaan huomioon Olenko valmis ottamaan lapsen ajatukset vakavasti? Lapsen oikeuksien sopimus Lastensuojelulaki (471/2007, 20. ) 2. Lapsia tuetaan mielipiteiden ilmaisemisessa 1. Lapsia kuunnellaan Onko meillä tarvittavat välineet lasten auttamiseksi itsensä ilmaisemisessa? Onko luvallista käyttää aikaa lasten kuuntelemiseen? Lastensuojelulaki ja sen perustelut (HE 252/2006) Lastensuojelulaki (471/2007, 5. ) Aikuisten (yhteisöjen) rooli suhteessa lasten ja nuorten osallisuuden mahdollistamiseen on keskeinen. Tikapuumalleissa aikuisten toiminta on nähty vain avaavana tai rajoittavana. Shierin (2001) malli antaa konkreettisia välineitä tämän roolin tarkempaan analysointiin Thomas (2002, ) on kritisoinut malleja, joissa osallisuus nähdään yksiulotteisena ominaisuutena, jota on joko paljon, vähän tai ei ollenkaan. Thomasin mukaan osallisuuden tarkastelu edellyttää sen jakamista eri ulottuvuuksiin, joiden keskinäiset suhteet voivat vaihdella ja joiden mukaan lapsen kokemus osallisuudesta muuttuu (Taulukko 2). Tämän ajattelun mukaan osallisuus rakentuu ensinnäkin siitä, minkälaiset mahdollisuudet lapsella on valita, 10 Mitä mieltä? Mitä mieltä! Lasten osallisuus lastensuojelun kehittämisessä
11 osallistuuko hän johonkin prosessiin vai ei. Thomasin mukaan siis myös osallistumisesta kieltäytyminen voi olla yksi osallisuuden muoto ja lapsella tulisi olla mahdollisuus valita myös tämä vaihtoehto. Toinen ulottuvuus on mahdollisuus saada tietoa tilanteesta, prosessista, omista oikeuksista ja roolista siinä. Kolmas on mahdollisuus vaikuttaa päätöksentekoprosessiin, kuten siihen, mitä asioita tietyssä palaverissa käsitellään tai ketä siihen osallistuu. Neljäs ulottuvuus on mahdollisuus ilmaista itseään ja puhua omista ajatuksista ja mielipiteistä. Viidentenä Thomas (emt. 176) mainitsee mahdollisuuden saada apua ja tukea itsensä ilmaisemiseen. Tällä viitataan siihen, että monilla lapsilla voi olla vaikeuksia ilmaista ajatuksiaan sellaisella tavalla, että ne välittyvät aikuisille, ja tästä syystä he tarvitsevat aikuisten apua. Kuudes osallisuuden ulottuvuus on lapsen mahdollisuus itsenäisiin päätöksiin. Taulukko 2. Osallisuuden ulottuvuudet Thomasin (2002) mukaan Mahdollisuus valita Mahdollisuus saada tietoa Mahdollisuus vaikuttaa prosessiin Mahdollisuus ilmaista itseään Mahdollisuus saada apua ja tukea itsensä ilmaisemiseen Mahdollisuus itsenäisiin päätöksiin Thomasin malli auttaa jäsentämään osallisuuden käsitettä käytännössä. Samalla se tekee näkyväksi sen, että lapset ja heidän tilanteensa ovat yksilöllisiä. Osallisuuden rakenteita ja muotoja ei voida ajatella mekanistisesti one size fits all -periaatteella. Siinä missä joku lapsi tarvitsee ainoastaan tietoa tilanteesta ja vaihtoehdoista ja pystyy sen perusteella muodostamaan mielipiteensä ja ilmaisemaan sen, toinen kaipaa paljon tukea ja rohkaisua voidakseen luottaa siihen, että hänen ajatuksillaan on jotain arvoa (emt. 176). Kolmas näkökulma osallisuuteen, edellä kuvattujen lisäksi, on yksilön oma kokemus siitä. Flöjt (2000, 20) tiivistää ajatuksen toteamalla, että osallisuus on sitä, että asiat tapahtuvat osallisen tunnetasolla. Lapselle tai nuorelle syntyy tunnekokemus siitä, että hänelle tärkeät asiat ovat tulleet kuulluiksi ja hän on itse voinut olla vaikuttamassa tapahtumien kulkuun. Osallisuuden kokemus voi siis syntyä, vaikka lapsi ei olisi lainkaan paikalla tekemässä päätöksiä. Näin sillä edellytyksellä, että hänelle on tullut tunne, että joku päätöksentekijöistä on kuullut häntä, ymmärtänyt lapsen näkemykset ja ottanut ne vakavasti. Vastaavasti osattomuuden kokemus voi syntyä vaikka nuorisovaltuuston puheenjohtajalle, jos valtuustoa ei oteta todesta eikä sen mielipiteitä kuunnella. Tässä suhteessa osallisuusportaiden alimmalla ja ylimmällä portaalla istujat voivat siis yllättäen vaihtaa paikka. Työntekijöiden asennoituminen lasten osallisuuteen ja osallistumiseen vaihtelee. Thomas (2002, 171) tunnisti omassa tutkimuksessaan neljä erilaista aikuisten lähestymistapaa *, jotka ovat kliininen, byrokraattinen, arvosidonnainen ja kyyninen. Kliinisessä lähestymistavassa arvioidaan lasten osallistumista heidän emotionaalisen kapasiteettinsa ja haavoittuvuutensa näkökulmasta. Osallistuminen nähdään helposti riskialttiina ja lasten hyvinvointia vaarantavana. Lapset suljetaankin pois keskusteluista ja päätöksenteosta. Toisaalta kliininen näkökulma voi johtaa myös hyvin herkkään lasten yksilölliseen huomioimiseen ja mukaan ottamiseen. Byrokraattisessa lähestymistavassa pyritään * Luokittelu perustuu Welsbyn (1996, sit. Thomas 2002) esittämään tyypittelyyn. Ensi- ja turvakotien liiton raportti 7 11
12 toteuttamaan osallistumisen muodolliset vaatimukset organisaation asettamien kriteerien mukaisesti. Näillä voitiin Thomasin (emt. 171) mukaan perustella sekä lasten sivuuttaminen ( Ottaisimme kyllä lapsia enemmän mukaan mutta se ei ole meidän järjestelmässämme mahdollista. ) sekä lasten huomioiminen ( Organisaatio edellyttää, että lapset ovat mukana. ). Arvosidonnaisessa lähestymistavassa lasten osallisuutta pidettiin hyvänä ja tärkeänä sinänsä, koska sitä pidettiin lasten oikeutena. Lisäksi sen nähtiin parantavan päätöksenteon laatua ja johtavan parempiin käytäntöihin ja lopputuloksiin. Näin ajattelevat aikuiset katsoivat omaksi tehtäväkseen lasten tukemisen ja osallistumisen mahdollisuuksien luomisen. Neljättä lähestymistapaa Thomas (emt.) kutsuu kyyniseksi. Lasten osallistumista pidettiin vaarana, koska lapset ovat näiden aikuisten mielestä manipuloivia ja haluavat valtaa ilman siihen liittyvää vastuuta. Kyyniset aikuiset ajattelivat, että lapsilla oli liikaa vaikutusvaltaa jo nyt eikä sitä ollut tarpeen lisätä. Seitsemän näkökulmaa lasten osallisuuteen Lastensuojelussa lasten osallisuuden historia on varsin lyhyt *. Toisin on esimerkiksi yhteiskunta- ja ympäristösuunnittelussa, jossa lasten osallisuudella on pitkät perinteet alkaen ensimmäisistä vallankumouksellisista kokeiluista lasten kanssa 1960-luvulla päätyen nykyhetkeen, jossa lasten osallistumisesta suunnitteluprosessiin on tullut yleisesti tunnustettu käytäntö. Artikkelissaan Seven realms of children s participation tutkijat Mark Francis ja Ray Lorenzo (2002) erottavat seitsemän erilaista vaihetta ja ajattelutapaa suhteessa lasten osallisuuteen sekä aikuisten ja lasten asemaan ja rooleihin suunnittelussa. Nämä ajattelutavat ovat olleet ja ovat sidoksissa laajempaan kulttuuriseen ja poliittiseen tilanteeseen, erityisesti sen ymmärrykseen lapsuudesta ja käsitykseen lapsista. Paitsi aikakausista, kyse on ajattelutavoista, jotka voivat olla olemassa myös samanaikaisesti. (Emt ) Kirjoittajat nimeävät ensimmäiseksi romanttisen ajattelutavan (romatic realm). Sen ytimenä oli ajatus, että lapset ovat tulevaisuuden visionäärejä, joiden pitää antaa suunnitella omat ympäristönsä aikuisten häiritsemättä. Lähestymistapa korosti lasten ajatusten ja ideoiden arvoa ja kehitti innovatiivisia menetelmiä osallisuuden mahdollistamiseksi. Samalla se raivasi tilaa ajatuksille lasten oikeuksista laajemminkin. Romanttisen ajattelutavan heikkoutena oli aikuisten vastuun kieltäminen suunnitteluprosessissa, jossa lapset jäivät yksin ideoidensa kanssa. Lopputuloksena oli usein suunnitelmia, joita ei voitu toteuttaa. Ideologisena pohjavireenä romanttinen ajattelutapa on tunnistettavissa myös muissa tavoissa tarkastella lasten osallisuutta. (Emt. 160.) Toisena Francis ja Lorenzo (emt. 160) kuvaavat asianajo-lähestymistapaa (advocacy realm), jossa aikuiset ammattilaiset toimivat lasten ajatusten puolustajina ja asianajajina. Tämän ajattelutavan mukaisesti aikuiset asettuivat suunnitteluprosesseissa vastustamaan julkista valtaa köyhien ja voimattomien kansalaisten, niin lasten kuin aikuistenkin, puolesta. Tällainen toiminta jäi * Lapsen oikeuksien tarkastelu on tietenkin ollut jo pitkään suuntaa-antavana ja vaikuttavana tekijänä myös lastensuojelussa. Lapsen etu on keskeinen käsite vuoden 1983 lastensuojelulaissa (Mikkola 2004). Samanaikaisesti 1980-luvun alkupuoliskolla oli eri Pohjoismaissa yrityksiä tarkastella esimerkiksi turvakotien toimintaa lasten näkökulmasta. Nämä ensimmäiset alut kuitenkin monin paikoin kuihtuivat, eikä lapsilähtöinen toimintakulttuuri päässyt vahvistumaan ennen kuin vuosituhannen vaihteessa (Eriksson, Oranen, Solber & Vatnar, 2007 ). 12 Mitä mieltä? Mitä mieltä! Lasten osallisuus lastensuojelun kehittämisessä
13 kuitenkin usein irralliseksi vastarinnaksi, joka ei päässyt todellisuudessa vaikuttamaan rakentavasti itse prosesseihin. Usein asianajajat sivuuttivat ne ihmiset, joiden asioita he olivat ajamassa. Lasten osallisuus ei siis todellisuudessa toteutunut. Kolmas ajattelutapa on nimetty tarveperustaiseksi ajattelutavaksi (needs realm), joka perustuu tutkimuksen ja tutkijoiden tuottamaan tietoon lasten (ympäristöön liittyvistä) kehityksellisistä tarpeista ja kasvuympäristön merkityksestä. Lähestymistapa on monitieteinen ja onnistunut tuottamaan paljon tärkeää tietoa siitä, minkälaiset (ympäristön) tekijät ovat merkityksellisiä lasten kehityksen kannalta. Usko tieteellisen tiedon voimaan lasten tarpeiden määrittäjänä on usein ollut niin vahva, että se on sivuuttanut lasten tosiasiallisen osallistumisen suunnitteluun. Tämä onkin tarveperustaisen lähestymistavan suurin heikkous. (Emt ) Neljäs lähestymistapa korostaa oppimisen merkitystä (learning realm). Erilaiset ympäristökasvatuksen hankkeet ja lasten arkkitehtuurikoulut ovat esimerkkejä tämän lähestymistavan käytännön sovellutuksista. Ajatuksena on, että osallistumalla tällaiseen toimintaan lapset oppivat tärkeitä taitoja. Oppiminen nähdään arvona sinänsä, eikä se esimerkiksi edellytä lasten tekemien suunnitelmien toteuttamista käytännössä. (Emt. 163.) Lasten oikeuksia korostava ajattelutapa (rights realm) näkee lapset kansalaisina, joilla on samanlaiset osallisuuden oikeudet kuin aikuisillakin. Taustalla on YK:n Lapsen oikeuksien sopimus, joten kyse on lasten asemasta yhteiskunnassa laajemminkin. Keskeisiä käsitteitä ovat demokratia, oikeudet ja voimaantuminen, joita pyritään edistämään. Yhteiskuntasuunnittelu on vain yksi tämän lähestymistavan sovellutusalueista, joten suunnittelun erityiskysymykset ja lasten osallisuus siinä saattavat hukkua monien muiden alueiden joukkoon. (Emt. 164.) Lapsen oikeutta osallisuuteen lähestytään kirjoittajien mukaan nykyisin yhä useammin institutionaalisen ajattelutavan (institutional realm) kautta. Siinä lapsia kohdellaan kuten aikuisia ja oletetaan, että samanlaiset käytännöt ja rakenteet mahdollistavat molempien osallisuuden toteutumisen. Monissa hankkeissa edellytetään lasten osallisuutta, joka voidaan toteuttaa muodollisesti esimerkiksi edustuksellisen osallistumisen kautta. Toimintatavat eivät välttämättä ole lapsilähtöisiä ja saattaa olla, että lasten todelliset ajatukset ja toiveet eivät lainkaan välity koko prosessiin. (Emt. 164.) Viimeisimpänä on kirjoittajien mukaan vastavuoroisuutta (proactive realm) korostava lähestymistapa, jossa osallisuus nähdään vastavuoroisena kommunikaationa. Siinä lapsilla ja aikuisilla asiantuntijoilla on omat roolinsa ja tehtävänsä, jotka yhdessä tuottavat uutta, innovatiivista suunnittelua. Lapsuuteen ei suhtauduta nostalgisesti, vaan tarkastellaan hyvän yhteiskunta- ja ympäristösuunnittelun mahdollisuuksia luoda edellytyksiä uudenlaiselle lapsuudelle. Lähestymistavassa hyödynnetään aikaisempaa tietoa mutta pyritään tarkastelemaan sitä yhdessä lasten ja aikuisten kanssa aidossa ja todellisessa vuorovaikutuksessa. Tämä edellyttää aikuisilta ammattilaisilta joustavia taitoja lasten ottamisessa mukaan suunnitteluun. (Francis & Lorenzo 2002, 164.) Ensi- ja turvakotien liiton raportti 7 13
14 Taulukko 3. Seitsemän lähestymistapaa osallisuuteen (Francis & Lorenzo 2002) Lähestymistapa Perusoletukset Rajoitukset Romanttinen Lapset pystyvät luomaan paremman tulevaisuuden Aikuisten vetäytyminen vastuusta > lapset yksin Asianajo Lapset tarvitsevat puolestapuhujia Aikuiset ohittavat lasten omat kokemukset ja ajatukset Tarveperustainen Oppimiskeskeinen Oikeuksia korostava Institutionaalinen Vastavuoroinen Tiede ja tutkimus määrittävät lasten tarpeet Lasten on tärkeä oppia osallistumisen kautta Lapset ovat kansalaisia, joilla on tietyt oikeudet Lapsilla samat osallistumisen muodot kuin aikuisillakin Lapset ja aikuiset toimivat yhdessä, molemmilla omat näkökulmansa ja vastuunsa Lasten oma rooli tutkimustiedon tuottamisessa on ollut ohut Lapset opetuksen kohteina, lasten tuottamaa tietoa ei hyödynnetä oikeasti Oikeuksien konkretisointi arjessa voi unohtua Lasten erityistarpeet ja omat näkemykset voivat jäädä sivuun, näennäistä osallistumista Edellyttää aikuisilta erityisiä taitoja ja valmiutta yhteiseen työskentelyyn lasten kanssa Lähestymistavat lastensuojelun näkökulmasta Vaikka edellä kuvattu luokittelu onkin rakennettu kokonaan toisella sovellusalueella, siinä kuvatut lähestymistavat ovat mielenkiintoista myös lastensuojelun näkökulmasta. Suomessa on viime vuosikymmenen aikana kehitetty lastensuojelun ja sosiaalityön lapsilähtöistä työskentelyä (ks. Forsberg, Ritala- Koskinen & Törrönen 2006). Sen yksi tavoite on lapsen tekeminen näkyväksi aikuisten verkostoissa. Yksi vahva taustavaikuttaja kehittämistyössä on niin kutsuttu uusi lapsitutkimus, jonka tavoitteena on ollut nostaa lapset esille aktiivisina ja pystyvinä toimijoina. Tähän missioon on voinut liittyä myös lapsuuden romantisointia ja lasten riippuvuuden ja lapsuuden rajojen kieltämistä. Toisaalta lasten kanssa työskentelevät työntekijät kokevat usein lasten asian ajamisen keskeiseksi tehtäväkseen aikuisten muodostamissa verkostoissa. Kotonaan väkivallalle altistuneiden lasten kanssa tehtävän työn kehittämishankkeessa havaittiin, että työntekijät kokivat lasten puolesta puhumisen ja heidän näkökulmansa esiin tuomisen olennaiseksi osaksi omaa työtään. Työntekijät toimivat tässä roolissa suhteessa vanhempiin ja viranomaisiin (Forsberg 2000). Lasten kanssa tehtävän työn koulutukseen osallistuneet turvakotien työntekijät kokivat koulutuksen vahvistaneen erityisesti tätä lapsen asianajajan roolia heidän työssään. Roolin vahvistumisen myötä tuli entistä tärkeämmäksi huolehtia siitä, että asianajaja on selvillä päämiehensä eli lapsen ajatuksista ja mielipiteistä eikä ohita niitä. (Oranen, 2007.) Asiantuntija lapsen tarpeiden määrittäjänä on epäilemättä ollut vahvin lastensuojelussa vaikuttava lähestymistapa osallisuuteen. Kehityspsykologinen ja lastenpsykiatrinen tieto on yhä useammin määrittämässä lasten ja nuorten tilanteita. Joskus se jopa korvaa kuvaukset lapsen ja nuoren arkisesta elämästä ja käyttäytymisestä psykiatrisilla diagnooseilla (Pösö 2004, 52 54). Kärjistäen voisi sanoa, että lasten ja nuorten kuuleminen voi tästä näkökulmasta olla vain materiaalin tuottamista asiantuntijalle, jotta hän voisi oman teoreettisen tietonsa perusteella tehdä arvion tilanteesta. Lapsi itse ei välttämättä ole aktiivinen osapuoli arvion tekemisessä eikä voi kyseenalaistaa sitä. 14 Mitä mieltä? Mitä mieltä! Lasten osallisuus lastensuojelun kehittämisessä
15 Lapsen oikeuksien nostaminen esiin on voimistunut myös suomalaisessa lastensuojelussa. Vuosia jatkuneen keskustelun jälkeen Suomeen perustettiin lapsiasiavaltuutetun toimi syksyllä Viranomaisten toimintaa ja työkäytäntöjä on alettu tarkastella yhä useammin siitä näkökulmasta, miten ne vastaavat Lapsen oikeuksien sopimuksessa määriteltyjä tavoitteita. Lastensuojelun kehittämistyössä lähtökohtana ovat entistä useammin lapsen oikeudet, ja lastensuojelussa toimivat järjestöt ovat vahvistaneet oikeusnäkökulmaa omassa toiminnassaan. Konkreettinen esimerkki tästä on Pelastakaa Lapset ry., joka on perustanut erityisen lapsen oikeuksien asiantuntijan toimen edistämään näiden oikeuksien toteutumista. Institutionaalisen lähestymistavan selkeimpiä ilmenemismuotoja ovat lasten ja nuorten parlamentit ja neuvostot. Niissä osallisuus perustuu edustuksellisuuteen ja yhtenä tavoitteena on tutustuttaa lapset ja nuoret demokraattiseen poliittiseen päätöksentekojärjestelmään (Paakkunainen 2004). Parlamenttien toimintaan liittyy usein oikeus osallistua ilman päätösvaltaa oikeiden kunnallisten päätöksentekoelimien, kuten lautakuntien, työskentelyyn. Osittain taustalla on myös ajatus siitä, että tätä kautta lapset oppivat osallistumisen taitoja, joita he voivat aikuisena oikeasti käyttää. Iso kysymys sinänsä on se, miten institutionaalinen lähestymistapa tavoittaa lastensuojelun asiakkaina olevat lapset ja nuoret. Heidän arkeaan kuormittavat usein monet huolet, eikä vanhemmillakaan välttämättä ole mahdollisuuksia tukea lasten osallistumista edustukselliseen toimintaan. Lastensuojelun kannalta on myös mielenkiintoista se, että esimerkiksi Tampereella osallistumisoikeus on ollut kaikissa muissa, mutta ei sosiaali- ja terveyslautakunnassa, jossa kuitenkin tehdään lasten ja nuorten palvelujen linjaukset (Lapsiasiamiehen toimintakertomus 2005). Viimeinen Francisin ja Lorenzon (2002) esittämä lähestymistapa korostaa lasten ja aikuisten vastavuoroista suhdetta, jossa molemmilla on oma asiantuntemuksensa. Kuten kirjoittajat korostavat, tämä edellyttää aikuisilta ammattilaisilta uudenlaisia taitoja asettua suhteeseen lasten kanssa (emt. 2002). Lastensuojelussa erilaisten lapsilähtöisten menetelmien kehittäminen on ollut vilkasta eikä työn välineistä enää ole pulaa (ks. Muukkonen & Tulensalo 2004, Möller 2004, Välivaara 2004). Haasteet liittyvätkin suurempiin kysymyksiin siitä, miten uudet välineet ja menetelmät saadaan vastavuoroisen kommunikaation käyttöön. Ammattilaisten asiantuntijarooli ja -asema on niin vahva, että se voi herkästi alistaa lapset yksisuuntaiseen tiedontuottajan rooliin. Kehittämisen näkökulmasta olennaista olisi myös lasten ja nuorten mahdollisuus olla rakentamassa, kommentoimassa ja arvioimassa aloitteita etukäteen suunnitteluvaiheessa eikä vain olla palautteen antajina jo toteutusta työstä. Mitä hyötyä osallisuudesta on? Osallistuminen itseä koskevien asioiden käsittelyyn on lasten ihmisoikeus. Se on arvo sinänsä ilman, että sen etuja tai hyötyjä pitäisi erikseen perustella. Käytännössä näiden oikeuksien toteutuminen edellyttää kuitenkin vaivannäköä ja resursseja niin toteuttamisen mahdollistamiseksi toimivilta organisaatioilta ja aikuisilta kuin osallistuvilta lapsiltakin. Voi olla, että yleismaailmallisen oikeuden realisoituminen ei ole kovin houkutteleva motiivi työn kuormittamalle sosiaalityöntekijälle tai yleisessä oppositiossa olevalle nuorelle. On siis hyvä miettiä myös sitä, mitä konkreettista hyötyä on osallisuuden viemisestä käytäntöön. Ensi- ja turvakotien liiton raportti 7 15
16 Lapsille ja nuorille osallistuminen omien asioiden hoitamiseen voi antaa kokemuksia siitä, että he tulevat kuulluiksi, että omat mielipiteet ja ajatukset ovat arvokkaita ja että asioihin voi vaikuttaa. Tältä pohjalta syntyneet suunnitelmat ja päätökset voi kokea omiksi, mikä on sinänsä voimaannuttavaa. Lastensuojelun kanssa tekemisissä olleilla lapsilla ja nuorilla voi olla paljon kokemuksia siitä, että asiat vain tapahtuvat ja elämässä ollaan koko ajan kohtalon tai onnen armoilla. Heille mahdollisuus vaikuttaa itse voi olla erityisen merkityksellinen. Kokemukset saattavat myös suojella lasta tilanteissa, joissa hän on tullut tai on vaarassa tulla kaltoinkohdelluksi, jos ne rohkaisevat häntä puhumaan ja hakemaan apua. Kokemusta kuulluksi tulemisesta ja vaikuttamisen mahdollisuudesta voikin pitää kaikkein tärkeimpänä hyötynä, jonka osallisuus voi tuottaa lapselle. Sen lisäksi erilaiset osallistumisen muodot antavat myös oppimisen mahdollisuuksia. Erityisesti institutionaaliset kanavat (parlamentit, neuvostot, lautakuntapaikat) tarjoavat niihin osallistuville ikkunan edustukselliseen päätöksentekoon ja yhteiskunnan toimintaan. Sosiaalisten taitojen ja itsensä ilmaisemisen valmiuksien harjoittelua saa lähes kaikissa yhteyksissä, joissa osallisuutta käytännössä toteutetaan. Usein niissä on myös mahdollisuus tutustua muihin lapsiin ja nuoriin ja löytää tukea vertaisryhmästä. Hyvin toteutettu osallistuminen voi olla myös hauskaa ja palkitsevaa itsessään, kuten esimerkiksi Kiilin (2006) kuvauksista koululaisten toiminnasta voi lukea. Organisaatioille ja niiden työntekijöille lasten ja nuorten osallistuminen antaa mahdollisuuden herkistyä lasten ja nuorten kuulemiselle ja sitä kautta saada välineitä heidän ajatustensa ja kokemustensa ymmärtämiseen. Koska lasten mukanaolo niin yksilötasolla kuin suunnittelussa ja kehittämisessäkin tuottaa suoraa palautetta organisaation toiminnasta, se tarjoaa myös mahdollisuuden parantaa päätöksentekoa ja työskentelyn vaikuttavuutta. Lapsen mukana oleminen esimerkiksi huoltosuunnitelmaneuvottelussa voi estää sellaisten suunnitelmien tai päätösten tekemisen, joilla ei ole toteutumisen mahdollisuutta, ja antaa aineksia parempiin. Kuten aidot kohtaamiset yleensäkin, myös (asiakas-) lasten ja (työntekijä-) aikuisten väliset kohtaamiset voivat tuottaa vahvan kokemuksen oman työn merkityksestä. Monissa lasten kanssa tehtävää työtä kehittäneissä hankkeissa on saatu niihin osallistuneilta työntekijöiltä positiivista palautetta juuri tästä. Lasten kanssa työskentely koetaan palkitsevana, motivoivana ja työlle aikaisemmin annettuja merkityksiä muuttavana. (ks. Ervast & Tulensalo 2006, , Möller 2005, 90 91, Oranen 2001, 94.) 16 Mitä mieltä? Mitä mieltä! Lasten osallisuus lastensuojelun kehittämisessä
17 Hankkeen toteuttaminen Tavoitteet Hankkeella oli kaksi päätavoitetta. Ensinnäkin pyrkimyksenä oli kokeilla, miten lastensuojelun asiakkaina olevien lasten ja nuorten osallisuutta työn ja palvelujen kehittämisessä voidaan vahvistaa. Tämä tavoite liittyi siis ensisijaisesti osallisuuden keinojen ja välineiden tarkasteluun. Toisena tavoitteena oli selvittää, mitä lapset ja nuoret ajattelevat nykyisistä lastensuojelun käytännöistä ja minkälaisia heidän näkemyksenä mukaan olisivat paremmat tavat toimia. Erityisesti oltiin kiinnostuneita siitä, minkälaisia ajatuksia heillä oli lasten ja nuorten tilanteen ja avun tarpeen selvittelystä sekä työskentelyn käynnistymisestä avohuollossa. Painopiste oli siinä, minkälaiset asiat lapset ja nuoret näkevät tärkeinä ja merkityksellisinä auttamisen ja lastensuojelun työskentelyn kannalta. Molemmat tavoitteet olivat laajoja, eikä niistä ollut käytettävissä aikaisempaa kotimaista selvitystä. Käytettävissä olleiden resurssien niukkuuden takia kyse oli pilottihankkeesta. Sen kokemuksia voidaan hyödyntää jatkossa, mikäli lasten ja nuorten osallisuuden vahvistaminen nähdään lastensuojelun kehittämistyössä tärkeäksi. Resurssit Hankkeeseen oli Lastensuojelun kehittämisohjelmassa varattu aineiston keräämiseen ja haastattelujen toteuttamiseen tarvittavien resurssien lisäksi 3,5 kuukauden työpanos, josta 2,5 kuukautta oli osoitettu hankkeen vastuuhenkilölle ja 1 kuukausi tutkimusavustajalle. Kohderyhmä Koska hankkeen tavoitteena oli selvittää lasten ja nuorten osallisuutta lastensuojelun kehittämisessä, avainryhmä sen toteuttamisessa olivat juuri ne lapset ja nuoret, joilla oli kokemusta lastensuojelusta tavalla tai toisella. Näiden kokemusten laatua ja laajuutta ei pidetty ratkaisevina tekijöinä hankkeeseen osallistumisen kannalta. Ensisijaisesti haluttiin kuitenkin painottaa kokemuksia avohuollon asiakkuudesta, koska tarkastelun kohteena olivat tilanteen ja avun tarpeen selvittämiseen liittyvät työkäytännöt ja toimintatavat. Menetelmät Menetelmänä käytettiin fokusryhmäkeskustelua. Fokusryhmällä tarkoitetaan ryhmää, joka on koottu keskustelemaan jostakin tietystä teemasta osallistujien henkilökohtaisten kokemusten ja näkemysten pohjalta. Sitä pidetään hyvänä menetelmänä silloin, kun halutaan monipuolista ja monitasoista tietoa tarkastelun kohteena olevasta teemasta. Koska fokusryhmässä tavoitteena on Ensi- ja turvakotien liiton raportti 7 17
18 nimenomaan osallistujien välinen keskustelu, sitä pidetään erityisen toimivana menetelmänä tilanteissa, joissa osallistujien ja teemaan liittyvien tahojen (asiantuntijat ja päätöksentekijät) välillä on merkittäviä valtasuhteita. Osallistujat voivat vaikuttaa tilanteeseen huomattavasti enemmän kuin esimerkiksi ryhmähaastattelussa, jossa edetään haastattelijan valmistelemien kysymysten mukaisesti. Myös fokusryhmässä vetäjällä on tärkeä rooli, mutta se liittyy keskustelun edellytysten rakentamiseen ja vuorovaikutuksen mahdollistamiseen. (Gibbs 1997, 2.) Valitun menetelmän vaihtoehtoja olisivat olleet esimerkiksi yksilö- tai ryhmähaastattelut. Lastensuojelun asiakkaina olevilla lapsilla ja nuorilla on paljon kokemuksia erilaisista haastattelutilanteista. Niissä aikuiset esittävät kysymykset ja lasten tehtäväksi jää vastaaminen. Tätä asetelmaa ei haluttu hankkeessa toistaa, koska tavoitteena oli lasten ja nuorten omien ajatusten ja näkemysten saaminen esille. Yksilöhaastattelussa se olisi ollut vaikeaa haastattelijan ja haastateltavien välisen moninkertaisen valtaepätasapainon (aikuinen lapsi / ammattilainen asiakas) sekä kokemusmaailmojen välisen eron takia. Aikuisella ammattilaisella ei voi olla kokemusta siitä, minkälaista on olla oppilaana tai lastensuojelun lapsiasiakkaana suomalaisessa yhteiskunnassa juuri nyt. Tässä suhteessa lapset ja nuoret ovat suvereeneja asiantuntijoita. Heillä voi olla sellaisia kokemuksia ja ajatuksia, joista haastattelija ei edes ymmärrä kysyä. Vastaavasti ryhmähaastattelussa vuoropuhelua käydään haastattelijan ja osallistujien kesken ennalta määriteltyjen kysymysten tai teemojen pohjalta. Fokusryhmä eroaa haastattelusta siinä, että sen tavoitteena on ryhmäläisten välinen keskustelu. Yksittäisen osallistujan vastausten tunnistaminen ei ole tärkeää. Vetäjien tehtävä on luoda puitteet ja huolehtia siitä, että keskustelun fokus säilyy sovitussa teemassa. (Gibbs 1997, 2.) Hankkeessa järjestetyissä keskusteluissa käsiteltiin väljän kehyskertomuksen avulla lastensuojelun avohuollon työskentelytapoja ja osallistujien kokemuksia niistä. Samalla pohdittiin toisenlaisia mahdollisia tapoja toimia. Keskustelun virittäjänä ja kuljettajana käytettiin lasten ja nuorten kanssa työskentelyyn kehitettyjä kuvakortteja *. Tavoitteena oli rakentaa kehyskertomus yhdessä ryhmän kanssa. Ainoana keskustelun vetäjien antamana reunaehtona oli, että tarina kertoo lapsesta tai nuoresta, joka syystä tai toisesta päätyy lastensuojelun asiakkaaksi. Hänen elämässään tapahtuu siis jotain sellaista, jonka vuoksi hän tarvitsee apua. Tarinan rakentamisessa käytettiin apukysymyksiä tarpeen mukaan. Apukysymysten avulla keskustelua suunnattiin hankkeen kannalta tärkeisiin teemoihin: lastensuojelun avohuollon toimintaan tilanteissa, joissa lapsen ja perheen elämässä on hankaluuksia. Kertomuksen kautta oli mahdollisuus sekä käsitellä niitä toimintatapoja, joista osallistujilla oli kokemuksia, että kokeilla uusia erilaisia tapoja. Yhteistoiminnallinen kertominen mahdollisti myös sen, että vaihtoehtoisia toimintatapoja voitiin yhdessä kehitellä. Menetelmän valinnassa oli selvää, että kysymys vastaus-haastattelurakenne ei ole lasten ja nuorten suhteen välttämättä parhaiten toimiva ratkaisu. Kuten aikaisemmin todettiin, lastensuojelun piirissä on viime vuosien aikana kehitetty voimakkaasti erilaisia lasten ja nuorten kanssa tehtävän työn menetel- * OH-korttisarjat Persona ja Personita koostuvat kasvokuvista, jotka edustavat eri kulttuureja ja etnisiä ryhmiä. Persona-pakassa suurin osa korteista on aikuisten kuvia, Personita-pakassa puolestaan kaikissa korteissa on lasten ja nuorten kuvia. Mukana on sekä realistisia että vahvasti tyyliteltyjä kasvoja. Kuvat ovat värillisiä maalauksia. (Korttien myynti: > verkkokauppa) 18 Mitä mieltä? Mitä mieltä! Lasten osallisuus lastensuojelun kehittämisessä
19 miä (esim. Bardy & Känkänen 2005, Välivaara 2004, Muukkonen ja Tulensalo 2004, Oranen 2001). Yhteistä näille työskentelytavoille on lapsilähtöisyys, toiminnallisuus ja lasten positiivinen palaute niiden käyttämisestä. Näiden kokemusten ohjaamana hankkeessa päädyttiin korttien käyttöön apuvälineenä ja menetelmään, joka antaa osallistujille mahdollisimman paljon tilaa keskustelun rakentamisessa. Samantapaisiin ratkaisuihin on päätynyt muun muassa Thomas (2002, ) pohtiessaan lasten kohtaamista tutkimuskontekstissa. Keskustelujen rakenne on esitetty liitteessä (Liite 1). Keskustelun vetäjinä toimivat hankkeen työntekijät yhdessä. Neljässä ryhmässä hankkeen vastuuhenkilön lisäksi toisena vetäjänä oli tutkimusavustaja ja yhdessä haastattelussa konsultti. Ryhmien vakituiset vetäjät eivät osallistuneet keskusteluihin, paitsi yhdessä lasten ryhmässä, jossa toinen omista vetäjistä oli mukana. Lasten ja nuorten tavoittaminen Hankkeen suunnitteluvaiheessa päädyttiin siihen, että yhteistyökumppaneiksi haetaan lastensuojelun ja ennaltaehkäisevän lastensuojelun kentältä valmiita ryhmiä eli lapsia ja nuoria, jotka jo osallistuvat ryhmämuotoiseen toimintaan. Tähän ratkaisuun oli monia perusteita. Lastensuojelun asiakkuus on arkaluontoinen asia, ja siihen liittyy paljon henkilökohtaisia kokemuksia. Tästä syystä yksittäisten lasten kokoaminen ryhmään keskustelua varten olisi vaatinut pitkällistä valmistelua ja luottamuksellisuuteen liittyvien asioiden käsittelyä sekä lasten että heidän vanhempiensa kanssa. Yksittäistä keskustelua varten kootussa ryhmässä olisi ollut vaativaa rakentaa sellaista luottamusta ja sitoutumista vaitioloon, joka kantaisi keskustelun jälkeenkin. Vakiintuneessa ryhmässä osallistujat tunsivat toisensa ja tiesivät muiden kokemuksista. Heille oli syntynyt käsitys luottamuksellisuuden rajoista juuri tässä ryhmässä ja he tiesivät, mitä ryhmässä on mahdollista käsitellä ja puhua ja mitä ei. Myös lasten vanhemmat tunsivat toiminnan viitekehyksen. Vakiintuneissa ryhmissä vetäjät olivat osallistujille tuttuja ja lapset saattoivat pohtia heidän kanssaan osallistumista keskusteluun. Kontakti vanhempiin saatiin vetäjien kautta, eikä lasten ja perheiden henkilötietoja tarvinnut lainkaan välittää ryhmän ulkopuolelle. Oletuksena oli myös, että tutussa ryhmässä lasten on helpompia puhua ja kertoa omista ajatuksistaan kuin vain kerran kokoontuvassa ryhmässä. Näin keskustelussa kertyvä tieto olisi todennäköisesti rikkaampaa kuin se olisi vain hanketta varten kootuissa ryhmissä. Osallistujien hankkimista rajoittivat myös hankkeen aikataulu ja niukat käytettävissä olevat resurssit. Aineiston kerääminen piti toteuttaa sekä ajallisesti että maantieteellisesti mielekkäällä tavalla. Tästä syystä yhteistyökumppaneiden etsiminen aloitettiin sellaisista tahoista, joilla tiedettiin entuudestaan olevan lasten ja nuorten ryhmätoimintaa ja joihin oli olemassa toimivat kontaktit. Ensimmäisessä vaiheessa alustava tiedustelu hankkeeseen osallistumisesta lähetettiin viiteen kuntaan ryhmätoimintaa järjestäville tahoille, joista kolme kiinnostui hankkeesta. Seuraavaksi tarkennettiin, minkälaisia ryhmiä parhaillaan oli käynnissä ja olisivatko niihin osallistuvat lapset ja nuoret halukkaita osallistumaan keskusteluun. Tuossa vaiheessa mahdollisia ryhmiä oli viisi, joista kolme lopulta tuli mukaan hankkeeseen. Ensi- ja turvakotien liiton raportti 7 19
20 Ensimmäisenä alustavaa kiinnostusta kysyttiin siis ryhmien vetäjiltä, jotka sitten keskustelivat asiasta ryhmäläisten kanssa. Nuoret (15 vuotta täyttäneet) päättivät osallistumisestaan itsenäisesti ja allekirjoittivat suostumuslomakkeen ennen keskustelua. Lapset (alle 15-vuotiaat) päättivät, haluavatko he olla mukana, mutta kirjallinen suostumus pyydettiin heidän vanhemmiltaan sen jälkeen, kun lapset olivat ilmaisseet oman mielipiteensä. Yhdessä ryhmässä yhden lapsen vanhempi ei antanut suostumustaan lapsen osallistumiselle keskusteluun. Kaksi potentiaalista ryhmää jäi pois hankkeesta. Toisessa tapauksessa poisjääminen johtui käytännön syistä, toisessa syynä oli ryhmäläisten kieltäytyminen osallistumisesta. Viralliset tutkimusluvat ryhmiä järjestäviltä organisaatioilta haettiin vasta sen jälkeen, kun ryhmäläiset olivat alustavasti suostuneet keskusteluun. Kaikki organisaatiot pitivät hanketta tärkeänä ja myönsivät tarvittavat luvat. Suostumuksen etsimisessä edettiin siis päinvastoin kuin usein on tapana. Yleensähän lupa haetaan ensin organisaation ylätasolta, josta edetään alaspäin. Viimeiseksi kysytään yksittäisiltä lapsilta, haluavatko he osallistua tutkimukseen. Monella portinvartijalla on siis mahdollisuus estää tai mahdollistaa lasten osallistuminen. Tässä hankkeessa lähestyttiin ensin ryhmien vetäjiä, jotka veivät kysymyksen seuraavaksi ryhmille itselleen. Tähän päädyttiin paitsi käytännön syistä, kun haluttiin välttää lupien hakeminen varmuuden vuoksi, mutta myös siksi, että lapsilla ja nuorilla itsellään olisi todellinen mahdollisuus ottaa kantaa osallistumiseen. Tavoitteena oli Thomasin (2002, 112) kuvaama lasten aktiivinen suostumus ja aikuisten passiivinen suostumus, hankkeen toteuttamisen salliminen. Yksi ehdolla olleista ryhmistä myös käytti mahdollisuutta kieltäytyä. Voi oikeutetusti kysyä, miten aktiivisesti lapset ja nuoret oman suostumuksensa antoivat. Varmasti ryhmään kuuluminen loi oman paineensa osallistumiseen, samoin kuin se, että ajatuksen esitteli ryhmän oma vetäjä. Joka tapauksessa tätä lähestymistapaa pidettiin parempana kuin etenemistä organisaation ylätasojen kautta. Ajatuksena oli, että tämä tapa antaa lapsille ja nuorille enemmän vapautta pohtia asiaa ja tehdä oma päätöksensä. Hankkeessa oltiin kuitenkin tietoisia siitä, ettei suostumuksen pyytämisessä ole yksiselitteisesti hyviä ja oikeita käytäntöjä. Kyse on monella tapaa haastavasta asiasta, jonka ratkaisemisessa joudutaan pohtimaan lasten suojelemisen ja itsemääräämisoikeuden välistä suhdetta (Strandell 2005). Ensimmäisten ryhmätapaamisten jälkeen yksi yhteistyökumppaneista otti yhteyttä ja tarjosi vielä kahta ryhmää mukaan hankkeeseen. Näistä toinen oli lasten ryhmä, joka oli kokoontunut aikaisemmin ja jonka vetäjät olivat halukkaita tulemaan mukaan hankkeeseen. Toiseksi esitettiin jälkihuoltonuorten haastattelua *. Näillä nuorilla ei ollut vakiintunutta ryhmää, vaan tarkoituksena oli kutsua nuoria hankkeen järjestämään keskusteluun erikseen. Harkittuamme päätimme toteuttaa myös jälkihuoltonuorten ryhmän, vaikka se poikkesikin muista hankkeeseen osallistuneista ryhmistä. Perusteluna oli se, että näillä nuorilla oli kokemusta koko lastensuojelun prosessista ja mahdollisuus tarkastella sitä hieman kauempaa. Oletimme, että he saattaisivat tuoda keskusteluun * Ehdotuksen taustalla oli myös organisaation oma tarve kehittää omaa palautejärjestelmäänsä. Erillisen sopimuksen perusteella tämän ryhmän haastattelu toimitettiin myös organisaation kehittämisyksikölle heidän omaan käyttöönsä. Tästä sovittiin erikseen myös haastatteluun osallistuneiden nuorten kanssa. 20 Mitä mieltä? Mitä mieltä! Lasten osallisuus lastensuojelun kehittämisessä